35 jaar tronkstraf vir sy buurman se moordŉ 24-jarige man van Douglas in die Noord-Kaap is gevonnis nadat hy sy buurman, Victor Edward Pieterse (21) vermoor het. “Selvin Ricardean Kilanie is tot 25 jaar tronkstraf gevonnis vir die moord en 10 jaar vir die huisbraak,” het kapt. CM Ehlers, woordvoerder van die polisie, Woensdag gesê. Die slagoffer en sy ma het op 23 Maart 2013 in die huis sit en televisie kyk toe Kilanie, hul buurman, deur ŉ venster toegang bekom het tot die huis en Pieterse met ŉ mes doodgesteek het. “Die polisie het die beskuldigde deur middel van vingerafdrukke en DNS op die toneel aan die moord verbind. Die slagoffer se bloed was ook op Kilanie se T-hemp.” Die polisie het die uitspraak verwelkom.